Ole Birk Olesen (LA), 2011-11-29:
Jeg vil gerne starte med at erklære mig imponeret over den måde, hvorpå regeringen har præsteret at vende en entydig vindersag som afskaffelsen af den forhadte multimedieskat til en farce om overbeskatning af telefoner og smartphones, computere og internetadgang.
Det er godt gået.
I Liberal Alliance noterer vi os også, at en lang række af høringssvarene rejser tvivl om, hvorvidt beskatning af fri telefon m.m. kun vil indbringe de angivne 75 mio. kr.
Hvis det viser sig korrekt, at der her gemmer sig en langt højere skattestigning end det, som angives, er det jo en kortslutning af det parlamentariske arbejde og demokratiet, for så kan man ikke regne med de tal, som regeringen fremkommer med.
Og hvis man kun vil indkræve 75 mio. kr., hvorfor i alverden vil man så belemre arbejdsgivere med alt det administrative bøvl, der kommer til at være, med kontrol af tro og love-erklæringer, rådighedsbegreber m.m.
Lad dog erhvervslivet og danskerne være og afskaf multimedieskatten i stedet for denne spektakulære opvisning af symbolpolitik.
Når det kommer til regeringens afskaffelse af medarbejderaktieordninger, må vi også stritte imod.
De forskellige medarbejderaktieordninger er en fin måde, hvorpå virksomheder kan inddrage medarbejdere og skabe en følelse af ejerskab, der er til begge parters fordel.
Der er ingen grund til at beskatte hårdtarbejdende lønmodtagere hårdere i verdens allerede mest skattetyngede land, og regeringens sans for timing i forhold til at foreslå alskens skatter og afgiftsstigninger er næsten imponerende ringe.
Ligeledes modsætter Liberal Alliance sig på det stærkeste ophævelsen af fradragsretten for arbejdsgiverbetalte sundhedsforsikringer.
Fra flere sider er der også her rejst tvivl om det angivne merprovenu på 700 mio. kr. og om, hvorvidt forslaget overhovedet vil resultere i penge i statskassen, eller om det bare vil være et ideologisk slag i luften.
Forslaget ligner til forveksling en ideologisk forblindet forhippelse på, at privathospitaler er af det onde og for alt i verden må modarbejdes, uanset konsekvenserne.
I Liberal Alliance mener vi, at det er godt, at virksomheder tager ansvar for deres medarbejdere og dermed aflaster de offentlige sygehuse.
Hvis det handler om, at regeringen ikke synes om privathospitaler, så skal vi i Liberal Alliance minde om, at de private hospitaler gør et fremragende stykke arbejde og også gør det offentlige sundhedsvæsen mere effektivt ved at give det konkurrence, selv om det her jo ikke bør være en debat om de private hospitalers berettigelse.
Ligeledes er vi i Liberal Alliance imod at indføre lønsumsafgiftspligt for aflønning i aktier og købe- og tegningsret, som med målet om blot at indkræve 15 mio. kr. vil vælte endnu mere administrativt besvær over på danske virksomheder.
En enkelt positiv ting finder vi i lovforslaget, og det er, at man vil ophæve loftet over børnechecken.
Vi mener, at børnechecken er en udmærket kompensation til familier, hvor forældre beklageligvis ikke kan udnytte børnenes personfradrag, selv om de har en forsørgelsespligt over for dem.
Det kan man jo gøre med sin ægtefælle, men det kan man ikke med sine børn, og der er børnechecken bare et plaster på såret i forhold til det.
Jeg vil give fru Sophie Hæstorp Andersen ret i, at det ville være naturligt at udbrede fradragsretten for indkøb af sundhedsforsikringer til alle former for indkøb af sundhedsforsikringer og ikke blot til dem, der er betalt af arbejdsgiveren.
Vi har ikke tidligere haft det i vores valgprogram, fordi man jo har x antal milliarder, som i vores tilfælde er skaffet ved mådehold med de offentlige udgifter, og der har vi så ikke prioriteret, at de milliarder skulle bruges på lige præcis det her.
Vi har prioriteret, at vi skulle bruge dem på at sænke skatten på arbejdsindkomst og på at sænke bl.a. selskabsskatten.
Men hvis vi havde flere milliarder at gøre godt med, ville det her da være noget, som jeg ville synes var helt rimeligt.